અધ્યક્ષ તરીકે તેમને વારસામાં કરોડો રૂપિયાનું દેવું મળ્યું હતું. ભાઈકાકાએ શુભ નિષ્ઠાથી બનાવેલાં કર્મચારીઓનાં મકાનોમાં કેટલાક કર્મચારીઓ જે વર્ષો પૂર્વે મરણ પામ્યા હતા તેમના વારસો રહેતા હતા. કેટલાકે તેવાં મકાનો ભાડે આપ્યાં હતાં. પોતે તેનું ભાડું લેતા. કેટલાક કર્મચારીઓ પોતાને મળેલું મકાન વધારે ભાડું લઈને બીજાને ભાડે આપતા અને પોતે વિદ્યાનગરમાં અન્યત્ર આરામદાયક મકાન બનાવીને રહેતા. આવું જ થયું હતું મંડળની માલિકીના કેટલાક પ્લોટોમાં. તેમાં લોકો ગેરકાયદે દબાણ કરીને ઉપયોગ કરતા હતા. આમ મંડળની કરોડોની મિલકતોનો કબજો મંડળ પાસે નહોતો.